CELEX: 
Language: hr
Date: 2020-12-16 00:00:00
Title: DELEGIRANA UREDBA KOMISIJE (EU) …/... o izmjeni Priloga I. Uredbi (EU) 2019/1021 Europskog parlamenta i Vijeća o postojanim organskim onečišćujućim tvarima u pogledu pentaklorofenola te njegovih soli i estera

OBRAZLOŽENJE
            
            
               1.KONTEKST DELEGIRANOG AKTA
            
            
               Člankom 1. Uredbe (EU) 2019/1021 utvrđuje se kao cilj te uredbe da se zdravlje ljudi i okoliš zaštite od postojanih organskih onečišćujućih tvari zabranjujući, postupno ukidajući u najkraćem mogućem roku ili ograničavajući proizvodnju, stavljanje na tržište i uporabu tvari koje podliježu Stockholmskoj konvenciji o postojanim organskim onečišćujućim tvarima.
            
            
               Pentaklorofenol (PCP) te njegove soli i esteri navedeni su u Prilogu I. Uredbi o postojanim organskim onečišćujućim tvarima bez granične vrijednosti za nenamjerno prisutne onečišćujuće tvari u tragovima (eng. Unintentional Trace Contaminant, UTC). PCP se uglavnom upotrebljavao u EU-u kao pesticid. U trenutku uvrštenja u Uredbu o postojanim organskim onečišćujućim tvarima smatralo se da nije potrebno utvrditi graničnu vrijednost jer se nije očekivalo da će se PCP pronaći u smjesama i proizvodima. Komisija, ECHA i neka nadležna tijela država članica za Uredbu o postojanim organskim onečišćujućim tvarima u zadnje su vrijeme primili upite o graničnoj vrijednosti za prisutnost PCP-a u proizvodima. Čini se da se ti zahtjevi odnose na njegovu prisutnost u oporabljenoj drvnoj sječki za proizvodnju drvenih ploča i uvezenom tekstilu. Nepostojanje određene granične vrijednosti za nenamjerno prisutne onečišćujuće tvari u tragovima dovodi do pravne nesigurnosti jer dionici ne znaju primjenjuje li se granična vrijednost i koja je to vrijednost. Nepostojanje granične vrijednosti tumačilo bi se kao da se primjenjuje granica određivanja, koja bi bila toliko niska da bi u nekim slučajevima prouzročila probleme, primjerice kod sprečavanja stavljanja na tržište proizvoda proizvedenih od reciklirane drvne sječke.
            
            
               Imajući u vidu trenutačno dostupne informacije, smatra se primjerenim određivanje granične vrijednosti za prisutnost PCP-a kao nenamjerno prisutne onečišćujuće tvari u tragovima u tvarima, smjesama ili proizvodima. Određivanjem takvih graničnih vrijednosti za nenamjerno prisutne onečišćujuće tvari u tragovima pojasnila bi se pravna situacija i olakšala provedba. 
            
            
               Prema dostupnim informacijama ta bi granična vrijednost trebala iznositi 5 mg/kg (0,0005 % masenog udjela) za prisutnost PCP-a kao nenamjerno prisutne onečišćujuće tvari u tragovima u tvarima, smjesama i proizvodima.
            
            
            
               2.SAVJETOVANJA PRIJE DONOŠENJA AKTA
            
            
               O nacrtu izmjene provedeno je 9. lipnja 2020. i 24. studenoga 2020. savjetovanje sa stručnom skupinom (dalje u tekstu „sastanak Povjerenstva za postojane organske onečišćujuće tvari”) i primjedbe su uzete u obzir. Ta skupina obuhvaća sve relevantne dionike: predstavnike država članica, Europske agencije za kemikalije, kemijske industrije i civilnog društva.
            
            
               Za nacrt akta provedeno je javno savjetovanje od 1. do 29. rujna 2020. U svim primljenim napomenama podržana je izmjena.
            
            
               3.PRAVNI ELEMENTI DELEGIRANOG AKTA
            
            
               Delegiranim aktom mijenja se unos za pentaklorofenol (PCP) te njegove soli i estere u Prilogu I. Uredbi (EU) 2019/1021 kako bi se prilagodio znanstvenom i tehničkom napretku. Pravna osnova za predloženi delegirani akt je članak 15. stavak 1. Uredbe (EU) 2019/1021. 
            
            
               DELEGIRANA UREDBA KOMISIJE (EU) …/...
            
            
               оd 16.12.2020.
            
            
               o izmjeni Priloga I. Uredbi (EU) 2019/1021 Europskog parlamenta i Vijeća o postojanim organskim onečišćujućim tvarima u pogledu pentaklorofenola te njegovih soli i estera
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2019/1021 Europskog parlamenta i Vijeća od 20. lipnja 2019. o postojanim organskim onečišćujućim tvarima
                  1
               , a posebno njezin članak 15. stavak 1.,
            
         
         
            
               budući da:
            
            
               (1)Uredbom (EU) 2019/1021 provode se obveze Unije na temelju Stockholmske konvencije o postojanim organskim onečišćujućim tvarima
                  2
                i Protokola o postojanim organskim onečišćujućim tvarima uz Konvenciju iz 1979. o dalekosežnom prekograničnom onečišćenju zraka
                  3
               .
            
            
               (2)U skladu s člankom 3. stavkom 1. Uredbe (EU) 2019/1021 zabranjuje se proizvodnja, stavljanje na tržište i uporaba tvari navedenih u Prilogu I., zasebno, u smjesama ili u proizvodima, podložno članku 4. te uredbe.
            
            
               (3)Pentaklorofenol (PCP) te njegove soli i esteri navedeni su u Prilogu I. Uredbi (EU) 2019/1021 bez granične vrijednosti za nenamjerno prisutne onečišćujuće tvari u tragovima (UTC).
            
            
               (4)Člankom 15. stavkom 1. Uredbe (EU) 2019/1021 Komisija se ovlašćuje za donošenje delegiranih akata radi izmjene postojećih unosa u Prilogu I. kako bi ih prilagodila znanstvenom i tehničkom napretku. 
            
            
               (5)Komisija je utvrdila prisutnost pentaklorofenola te njegovih soli i estera kao nečistoća u nekim proizvodima, uključujući uvezeni tekstil i oporabljenu drvnu sječku za proizvodnju drvenih ploča. 
            
            
               (6)Kako bi se omogućio nastavak recikliranja drvne sječke i olakšala provedba, trebala bi se odrediti granična vrijednost za nenamjerno prisutne onečišćujuće tvari od 5 mg/kg (0,0005 % masenog udjela) za pentaklorofenol te njegove soli i estere.
            
            
               (7)Uredbu (EU) 2019/1021 trebalo bi stoga na odgovarajući način izmijeniti,
            
            
               DONIJELA JE OVU UREDBU:
            
            
               Članak 1.
            
            
               Prilog I. Uredbi (EU) 2019/1021 mijenja se u skladu s Prilogom ovoj Uredbi.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 16.12.2020.
            
            
               
                      Za Komisiju
               
               
                     Predsjednica
                     Ursula VON DER LEYEN
               
               
            
         
         
            
                  
                     (1)
                  
                        SL L 169, 25.6.2019., str. 45. 
               
               
                  
                     (2)
                  
                        SL L 209, 31.7.2006., str. 3.
               
               
                  
                     (3)
                  
                        SL L 81, 19.3.2004., str. 37.
               
            
      
    ---documentbreak--- 
      
         
         
            
               PRILOG 
            
            
               U Dijelu A Priloga I. Uredbi (EU) 2019/1021, u četvrtom stupcu („Posebno izuzeće za uporabu tvari kao poluproizvoda ili druga specifikacija”) unosa za pentaklorofenol te njegove soli i estere dodaje se sljedeći tekst:
            
            
               „Za potrebe ovog unosa članak 4. stavak 1. točka (b) primjenjuje se na koncentracije pentaklorofenola te njegovih soli i estera jednake ili niže od 5 mg/kg (0,0005 % masenog udjela) kada se nalaze u tvarima, smjesama ili proizvodima.”.